Det der i søndags blev betegnet som et masseslagsmål ved havnen i Aalborg, nedtones nu både af deltagerne i slagsmålet og politiet. Det var slet ikke noget masseslagsmål, det var et opgør mellem to personer om en pige.

Søndag eftermiddag blev 12 personer anholdt af politiet efter, hvad der blev betegnet som et masseslagsmål mellem bandidosrockere og andengenerationsindvandrere.  Nu kommer en af de involverede med en helt anden version af begivenhederne. Der var i virkeligheden tale om to mænd, der sloges om en pige. - Det var slet ikke et masseslagsmål. Det var et opgør mellem to mænd. Vi var bare tilskuere, siger manden, der af hensyn til sit arbejde ønsker at være anonym. Hidtil har politiet været tavse om årsagerne til søndagens dramatiske anholdelser, men nu tilslutter de sig de involveredes forklaring. - Den kan jeg sådan set bekræfte. Det er også den udlægning vi har fået efter vi har afhørt disse personer, siger Stig Lundbo, Politiinspektør ved Nordjyllands Politi. Ved anholdelserne beslaglagde politiet både knive en pistol og dele til et jagtgevær.